ระเบียบการประปานครหลวง ฉบับที่ 51 ว่าด้วยการกำหนดประเภทผู้ใช้น้ำและการเปลี่ยนประเภทผู้ใช้น้ำ พ.ศ. 2557
ระเบียบการประปานครหลวง
ระเบียบการประปานครหลวง
ฉบับที่ ๕๑
ว่าด้วยการกำหนดประเภทผู้ใช้น้ำและการเปลี่ยนประเภทผู้ใช้น้ำ
พ.ศ. ๒๕๕๗
 

โดยที่เป็นการสมควรแก้ไขปรับปรุงหลักเกณฑ์การกำหนดประเภทผู้ใช้น้ำและการเปลี่ยนประเภทผู้ใช้น้ำให้สอดคล้องกับสภาวการณ์ในปัจจุบัน
อาศัยอำนาจตามความในมาตรา ๓๓ (๒) แห่งพระราชบัญญัติการประปานครหลวง พ.ศ. ๒๕๑๐
ประกอบกับข้อบังคับการประปานครหลวง ฉบับที่ ๑๑๖ ว่าด้วยการบริการจัดส่ง จำหน่าย และการใช้น้ำประปา
พ.ศ. ๒๕๔๓ และฉบับที่แก้ไขเพิ่มเติมจึงวางระเบียบไว้ ดังต่อไปนี้

ข้อ ๑ ระเบียบนี้เรียกว่า ระเบียบการประปานครหลวง ฉบับที่ ๕๑
ว่าด้วยการกำหนดประเภทผู้ใช้น้ำและการเปลี่ยนประเภทผู้ใช้น้ำ พ.ศ. ๒๕๕๗

ข้อ ๒[๑] ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓ ให้ยกเลิกระเบียบการประปานครหลวง
ฉบับที่ ๕๑ ว่าด้วยการกำหนดประเภทผู้ใช้น้ำและการเปลี่ยนประเภทผู้ใช้น้ำ พ.ศ. ๒๕๔๙
บรรดาระเบียบ คำสั่ง ประกาศ
หรือหลักเกณฑ์อื่นใดที่กำหนดไว้แล้วในระเบียบนี้ หรือซึ่งขัดหรือแย้งกับระเบียบนี้
ให้ใช้ระเบียบนี้

ข้อ ๔ ให้รองผู้ว่าการ
(บริการด้านตะวันตก) รักษาการตามระเบียบนี้ และให้มีอำนาจกำหนดหลักเกณฑ์และวิธีปฏิบัติ
เพื่อดำเนินการตามระเบียบนี้

ข้อ ๕ กำหนดให้ผู้ใช้น้ำของการประปานครหลวงมี
๒ ประเภท คือ
๕.๑ ประเภทที่ ๑ ที่พักอาศัย
รวมทั้งสถานที่ ดังต่อไปนี้
๕.๑.๑ สถานที่เพื่อการพักอาศัยที่ติดตั้งมาตรทั้งประเภทรายเดี่ยว
รายกลุ่มและขายเหมาประเภทที่พักอาศัย
๕.๑.๒ วัดหรือสถานที่ประกอบศาสนกิจทุกศาสนา
๕.๑.๓ มูลนิธิ
หรือองค์กรที่มีวัตถุประสงค์ในการประกอบกิจกรรมหรือบำเพ็ญประโยชน์ต่อสาธารณชนส่วนรวมโดยไม่หวังกำไร
๕.๑.๔
องค์กรสาธารณประโยชน์และองค์กรสวัสดิการชุมชนที่ได้รับการรับรองตามพระราชบัญญัติส่งเสริมการจัดสวัสดิการสังคม
พ.ศ. ๒๕๔๖ และฉบับที่แก้ไขเพิ่มเติม
๕.๑.๕ โรงเรียนทั้งของรัฐและเอกชน ที่เปิดสอนระดับอนุบาล ประถมศึกษา มัธยมศึกษา
ทั้งสายสามัญและสายอาชีพ แต่ไม่เกินระดับประกาศนียบัตรวิชาชีพ (ปวช.)
๕.๑.๖ โรงพยาบาลของรัฐ หรือสถานพยาบาลของรัฐ
๕.๑.๗ สถานที่ค้าขายหรือประกอบการ หรือรับจ้างที่เจ้าของดำเนินการเองเพื่อช่วยเหลือครอบครัวเล็ก
ๆ น้อย ๆ ซึ่งของที่ขายราคาไม่สูงนัก หรือมีจำนวนน้อย
โดยมิได้จ้างหรือให้ผู้อื่นเช่าดำเนินการ
๕.๒ ประเภทที่ ๒ ธุรกิจ ราชการ
รัฐวิสาหกิจ อุตสาหกรรม การใช้น้ำเพื่อการก่อสร้าง และอื่น ๆ ที่นอกเหนือจากประเภทที่
๑

ข้อ ๖ การเปลี่ยนประเภทผู้ใช้น้ำให้ตรงตามที่กำหนดในข้อ
๕ ให้พิจารณาดำเนินการได้ ๒ กรณี ดังนี้
๖.๑ จากคำร้องของผู้ใช้น้ำ
๖.๒ จากรายงานของผู้ปฏิบัติงาน

ข้อ ๗ อำนาจอนุมัติการเปลี่ยนประเภทผู้ใช้น้ำ
๗.๑ กรณีจากคำร้องของผู้ใช้น้ำให้หัวหน้าส่วนบริการการใช้น้ำสำนักงานประปาสาขาเป็นผู้อนุมัติ
๗.๒
กรณีจากรายงานของผู้ปฏิบัติงานให้หัวหน้าส่วนอ่านมาตรสำนักงานประปาสาขาเป็นผู้อนุมัติ
ทั้งนี้
ให้มีการรายงานให้ผู้จัดการสำนักงานประปาสาขาทราบการอนุมัติอย่างน้อยเดือนละครั้ง

ข้อ ๘ การเปลี่ยนประเภทผู้ใช้น้ำให้มีผลในการคิดอัตราค่าน้ำตั้งแต่ใบแจ้งหนี้ของเดือนถัดจากเดือนที่ได้รับอนุมัติตามข้อ
๗

ข้อ ๙ เมื่อระเบียบนี้มีผลใช้บังคับแล้ว
บรรดาประกาศ คำสั่ง หลักเกณฑ์ และวิธีปฏิบัติใดที่อ้างถึงระเบียบการประปานครหลวง
ฉบับที่ ๕๑ ว่าด้วยการกำหนดประเภทผู้ใช้น้ำและการเปลี่ยนประเภทผู้ใช้น้ำ พ.ศ. ๒๕๔๙
ให้ถือว่าอ้างถึงระเบียบนี้


ประกาศ
ณ วันที่ ๒๕ กันยายน พ.ศ. ๒๕๕๗
ธนศักดิ์
วัฒนฐานะ
ผู้ว่าการการประปานครหลวง
ปริยานุช/ผู้จัดทำ
๑๔ พฤศจิกายน
๒๕๕๗

วิศนี/ผู้ตรวจ
๑๗ พฤศจิกายน
๒๕๕๗
[๑] ราชกิจจานุเบกษา
เล่ม ๑๓๑/ตอนพิเศษ ๒๒๘ ง/หน้า ๔/๑๒ พฤศจิกายน ๒๕๕๗